
John Olav Oldertrøen

Isilds vrede

En økofantasy for barn og ungdom


Til Trym Olav



Skjelver Yggdrasils

ask stående,

jamrer det gamle tre,

og jotnen løses



– Fra Voluspá, vers 47


DEL I

Å ta farvel


KAPITTEL 1

Bare én dag igjen, tenkte Trym mens han syklet av gårde.

I morgen var det siste gang han skulle våkne opp i sengen sin i Gautelia. I rommet han hadde hatt hele livet. I tolv år!

Uvirkelig.

Trym sladdet inn oppkjørselen til Herman, satte fra seg sykkelen og gikk rundt huset.

Herman satt under en parasoll og spilte Minecraft på iPaden. Han var blitt litt brunere, virket det som. Det blonde håret hans var bleket enda lysere av solen. Trym snek seg lydløst bort og stilte seg bak ham. Stine, Hermans storesøster på femten, stod ved stuedøren og frydet seg.

Trym samlet fingrene på hver hånd i en spiss og stakk dem hardt inn i siden på ham. Herman skrek og hoppet ut av stolen. Trym og Stine lo rått.

– Ååå! Det var ikke morsomt, sa Herman morskt og stampet med foten.

– Ha ha, jeg måtte bare! lo Trym.

– Herman, hvis du ikke er snill fremover, så kommer jeg til å legge ut filmen, flirte Stine og viftet med mobiltelefonen sin.

Trym satte seg i en av de ledige kurvstolene. Herman klappet igjen nettbrettet og la det på bordet.

– Jeg hadde tenkt å komme innom deg, men mamma og pappa ligger og sover ennå. Vi kom sent hjem, sa Herman.

– Fin tur, eller?

Herman nikket. – Mm, Legoland er bra. Vi skulle ha vært der sammen en gang. Men det var supervarmt og så mye vind at vi holdt på å blåse bort. Bare å glemme å bade.

En periode med stillhet fulgte. Ingen av de to bestevennene klarte å se hverandre i øynene. Det var elleve dager siden Herman hadde dratt på ferie. Normalt pleide de å henge sammen nesten hver dag. Det hadde de gjort så lenge de kunne huske.

De siste årene hadde de snekret en trehytte sammen, som de kalte Eikeslottet. Den hadde to etasjer og var bygget to og en halv meter over bakken, oppe i en gammel eik med tykke grener, et lite stykke inne i skogholtet i utkanten av boligfeltet. På avstand var det ikke lett å se den, og i alle fall ikke nå på sommeren, med det tette løvverket som omkranset den.

Hytta kom ikke til å bli høyere. Selv om det var helt ufattelig, skjønte de det så altfor godt, begge to. De hadde visst det i over et år, helt siden Trym fikk høre at mormor hadde bestemt seg for å flytte til en leilighet i Lyngset sentrum.

Så langt han visste, var han den eneste som hadde en mormor som hadde funnet en ekte skatt. Det ble stor ståhei i avisene, for skatten var stor og et mysterium. Alt hadde vært gøy, helt til han skjønte at mormor hadde gitt dem gården sin, og mamma og pappa bestemte at de skulle selge huset og flytte dit.

Han og Herman hadde prøvd å forberede seg på det som skulle skje, men de endte alltid opp med å prøve å late som de hadde glemt det, at det aldri skulle skje, at det var langt inne i fremtiden. Men nå var fremtiden her. Det var ingen ting de kunne gjøre for å endre på det.

Trym kremtet og svelget en stor, tørr klump i halsen. – Skal vi ta en tur til slottet, eller?

Hermans hake skalv. Det var ikke lett å se, en nesten umerkelig bevring, men den skalv. Han så bort. – Ja, klart det. Vi drar!

De gikk rundt huset til gårdsplassen. Det var ennå ganske tidlig på dagen, og Herman måtte vekke foreldrene og spørre om lov mens Trym satte seg på sykkelen. Han satt med én fot på pedalen og støttet seg med den andre, da han plutselig ble svimmel. Det var som om gårdsrommet og nabohusene begynte å flyte sammen til en slags fargerik guffe. Så ble sollyset fryktelig sterkt, og i neste øyeblikk føltes det som om et kraftig vindkast tok tak i ham og sendte ham rett opp i luften. Trym sjanglet, før han falt ned på brosteinen med sykkelen over seg.

Det gjorde ikke vondt, men det var flaut. Han kikket rundt seg. Ingen i gaten. Herman var fremdeles inne. Raskt kom han seg på bena og satte sykkelen på støtten. Svimmelheten var borte, men alt rundt ham virket så mye … klarere? Fargene, lyset, luktene; det var som om han plutselig hadde dukket opp i en helt ny verden!

Så hørte han det.

Det var Herman og Stine. De var inne i huset, men han kunne høre alt de sa, nesten som om de stod ved siden av ham!

– OK, det er greit. Jeg skal si fra til mamma og pappa.

– Fint. Vi drar ingen andre steder.

– Det er like før han skal flytte nå, ikke sant?

Taushet. – Ja. De drar i morgen.

– Er du lei deg?

Taushet.

– Men dere skal jo besøke hverandre, vet du.

– Jada, jeg … ja. Ikke si mer om det.

Herman kom ut på trappen, satte på seg hjelmen og kom mot ham.

Trym ristet raskt på hodet. Hva i all verden var det som hadde skjedd? Han hadde hørt dem så tydelig …

Stine vinket fra døråpningen. Trym vinket tilbake og rødmet, for selv om hun ikke beveget leppene, hørte han henne: Uff, så trist.

Dette kunne han ikke fortelle noen. Kanskje han var i ferd med å bli sprø?

– OK, Trym, da drar vi. Ååå, nei! Sykkelnøkkelen!

Den har sikkert falt ned, for den ligger i den venstre, lilla støvelen til Stine i gangen, tenkte Trym.

– Sjekk skoene i gangen. Kanskje den har falt ned? sa han og holdt pusten.

Herman snudde på hælen og trasket inn. Ikke lenge etter stod han forundret på trappen igjen med nøkkelen i hånden. – Hvordan visste du det?

Trym trakk på skuldrene og kjente at nakkehårene reiste seg. – Aner ikke, jeg tippet bare.

– Wow! Bra tippet.

Herman låste fri sykkelen og la nøkkelen i lommen. Få sekunder senere var de nede i hovedveien, girte opp og hadde stø kurs mot Eikeslottet.

Trym sugde grådig til seg inntrykkene, luktene, fargene og lydene. Kanskje dette var stedets måte å si adjø på, å la ham se og føle alt så uendelig mye klarere? Merkelig.


KAPITTEL 2

Trym svingte av fra veien og tråkket som en villmann, men idet han skulle til å hoppe over bekkefaret hvor alle tønnene lå, kom Herman som et lyn opp på siden av ham og fikk ham nesten ut av balanse. Det var så vidt han rakk å rive til seg styret og ta sats. I bekken lå elleve rødbrune metalltønner på rad og rekke. Hver av dem var litt større enn en vaskemaskin. En måtte ha god fart for å klare hoppet.

Herman landet først og spant videre nedover stien, som gikk gjennom et område der skogen var tørr og død. Trym girte ned og satte etter ham.

De kom frem til eika med hytta omtrent samtidig, slengte fra seg syklene og klatret opp stigen de hadde spikret fast til stammen.

Noen hadde vært i hytta siden de var der sist. På gulvet var det risset inn noen merkelige tegn som ingen av dem forstod hva betydde:

Trym pekte på skribleriene: – Det er sikkert gjengen fra Bregnefeltet. Kanskje det er hevn for at vi knuste dem i snøballkrigen i vinter.

Herman lente seg mot den svaiende veggen. Det lå fortsatt mange planker og en del taustumper i materialhaugen de hadde samlet.

– Kanskje vi kan gjøre det litt vanskeligere for dem å komme opp, sa han. – Vi kan lage en taustige og rive trinnene i stammen?

Trym syntes det var en god idé. Et par timer senere hadde de laget en taustige med en stor løkke i enden. Meningen var at stigen skulle henge på en kvist helt oppe ved hytta. Men for å få tak i stigen trengte de en spesiell gren. De bestemte seg for å lete hver for seg i skogen.

Herman forsvant i retning bekken, mens Trym gikk innover på en av stiene som førte mot fjellene i det fjerne. På den andre siden av disse fjellene, mer enn tre timers kjøretur unna, skulle han snart bo. Det var sprøtt å tenke på.

Han stanset ved en gammel gran og kikket tilbake mot trehytta og Herman. Den gule T-skjorten gjorde ham godt synlig i terrenget, der han gikk i den døde krattskogen langs bekken.

En svak vind fikk det til å suse i trekronene. Der hvor han stod, var det helt vindstille. På stien kravlet tusenvis av maur. I det fjerne hørte han lyden av en bil som tutet. Ellers var det helt stille. Ingen lyder … vent!

Trym snudde seg og kikket innover skogen. Det hørtes ut som om noen hvisket.

– Hallo? sa han lavt.

Ingen svarte. Kanskje han bare innbilte seg det? Det måtte være vinden. Likevel var det noe i ham som sa at han skulle gå lenger inn i skogen. Der vokste trærne både høyere og tettere, og slik var det hele veien før fjellene reiste seg, og skogen først ble skrinnere og så forsvant helt. En gang hadde de nesten gått hele veien bort dit.

Han tok et steg i mosen. Det var mykt og godt å gå på.

Skogen ble tettere. Bjørketrær vokste i klynger mellom grantrærne. Til venstre for ham lå et myrdrag hvor det svermet millioner av knott og mygg. Høye urter og gress laget en slags mur rundt myrsumpen. Til høyre og innover mot fjellet var trærne gamle og med mosegrodde stammer nederst.

Trym stanset for å orientere seg. Noen småfugler sang fra en av bjørkeklyngene. En hakkespett kom settende mot en grå, gammel stamme i utkanten av myra og begynte å hakke i et forrykende tempo. Han satte seg på en hvit stein som stakk opp fra lyngen.

Etter et knapt minutt ble han var et ekorn som kom løpende ned en trestamme og spratt bortover skogbunnen. Hele tiden kikket det skremt rundt seg, og hver gang det vred på hodet kom det et rykk i halen. Ekorn var fine. Han håpet det var ekorn der de skulle også. Forresten, det var det. Han hadde sett ett i fjor, det var sant. Men det var ikke et ekorn herfra. Fra skogen hans.

Han reiste seg. Ekornet ilte opp i et tre. Han måtte finne en lang gren. Men hvor? Han kikket rundt seg og irriterte seg over at han ikke hadde tatt med øksen, for da kunne han jo bare ha hogd ned et av de små bjørketrærne, og dessuten … der var det igjen! Det var noen som hvisket!

– Hallo?

Ingen svarte nå heller. Trym kikket sakte rundt seg. Det virket som om lyden kom fra et sted langt inne i skogen, men det var umulig å si fra hvilken retning. Men selvfølgelig måtte det være tull, for i så fall kunne han ikke ha hørt noen hviske!

Der! En bevegelse. Ti, femten meter fra ham i retning fjellene, var det noe hvitt som rørte seg. Altså var det ikke elg eller bjørn eller noe annet skummelt. Kanskje det var noen som tullet med ham. Kunne det være noen av de samme som hadde vært i hytta?

Trym gikk mot det som hadde rørt på seg, og for hvert skritt han tok, ble den merkelige hviskelyden klarere, men det var umulig å høre hva som ble sagt. Det eneste han kunne si med sikkerhet var at det var en lys stemme, fra et barn, mest sannsynlig ei jente.

Han stanset ved et gammelt grantre som hadde tørre grener og svart skjegg. Stien var langt unna nå. Skogen virket nesten ryddet her. Han støttet seg mot stammen, stusset og kikket.

Omtrent en og en halv meter over bakken var litt av barken skavet av. I den blottlagte veden hadde noen risset inn de samme rare symbolene som var skåret inn i gulvet på trehytta.

Forskjellen var at disse var laget for lenge siden. Treet var helt grått der barken var fjernet.

Han lot pekefingeren følge mønsteret i symbolene. Det kunne ikke være bokstaver, og absolutt ikke tall.

– Trym …

Stemmen hørtes ut som om den kom svevende med vinden, men det var vindstille. Han snudde seg brått. Ingen.

– Trym … ikke vær redd.

Stemmen kom fra alle og ingen steder. Han kikket rundt seg, over seg, men kunne ikke se noen. Hjertet hans slo raskere.

– Hvem er du?

– En venn, stol på meg.

Nakkehårene reiste seg igjen.

– Du skal få en gave, for at du skal stole på oss. Den står ved det døde treet. Det trenger ikke lenger Sari. Ta den.

Trym kikket mot bjørkeklyngen foran myrdraget. Sari? Hakkespetten holdt fremdeles på og jobbet der borte.

– Lytt til hakkespetten, følg den.

Et mildt vindpust fikk panneluggen hans til å blafre. Trym klemte seg mot stammen og følte hjertet slå langt oppe i halsen. Hva var dette? Og hva i all verden var det som ble sagt? Sari? Han måtte sjekke.

Omtrent fem meter fra det døde treet ble han stående og kikke med åpen munn. Ved siden av den tørre, grå stammen stod en lang stokk med en perfekt Y i enden og støttet restene av en gren høyt over ham. Langs stokken var de samme, rare symbolene skåret inn. Nesten nederst var det surret noe som minnet om et stykke tøy, kanskje en gang blått, men nå var det falmet av vær og tid.

Trym kikket rundt seg nok en gang, men ingen var å se. Så grep han stokken og løsnet den fra grenen. Den var lang, men samtidig lett, og dessuten virket den smidig. Rett og slett perfekt. Han fant tilbake til stien og skyndte seg vekk.


KAPITTEL 3

Da Herman så hva Trym kom med, kastet han forlegent den korte, skjeve og totalt ubrukelige grenen han selv hadde funnet.

Herman la løkken på stigen i Y-en og løftet stokken. Den var akkurat lang nok til å hekte løkken på grenen de hadde valgt ut. Trym stod med hendene i siden og smilte fornøyd.

Herman vekslet på å holde stokken i høyre og venstre hånd. – Perfekt! Nå må vi finne et bra skjulested for den, men først må vi rive den gamle stigen.

En halv time senere var alle trinnene fjernet fra stammen. Det var tyngre å klatre opp taustigen, men det gikk fint. Trym trakk opp stigen og hengte den på grenen over dem. Nå kunne ingen komme og ta over slottet deres.

Trym heiste seg opp i andre etasje i hytta og så utover skogen igjen. Utsikten var helt rå. Eika måtte være et av de aller største trærne i skogen. På skolen hadde de lært at eiketrær kunne bli tusen år gamle. Så mye de trærne måtte ha sett.

Han kikket rundt seg i alle himmelretningene. De kunne også se store deler av boligfeltet, den nedlagte bensinstasjonen og den gamle, forfalne fabrikken som skulle rives. Hvis han myste, kunne han se både skolen og kjøpesenteret. Han senket blikket mot bekken og stripen med død skog.

I fjor hadde de funnet en råtnende elgskrott der inne, og før det, en masse andre mindre beinrester. En gang hadde Trym tatt med en hodeskalle med hoggtenner hjem. Han mente det kanskje hadde vært en rev. Mamma hadde blitt hysterisk og ga ham streng beskjed om å kaste den. Han hadde lagt skallen tilbake akkurat der han hadde funnet den. Det føltes riktig. Ikke fordi han ikke hadde lyst på den, men fordi den passet godt inn i en skog hvor alt var dødt. Det fantes ikke engang friskt gress der. Alt var brunt og grått, og det døde området langs bekken vokste seg stadig større, år for år.

Trym visste at skogen langs bekken burde ha vært grønn og frodig. Pappa hadde forbudt ham å drikke fra bekken, ettersom han mistenkte at skogdøden skyldtes at de gamle tønnene hadde rustet i stykker, og at de inneholdt et eller annet giftig. Mamma mente han burde holde seg vekk fra hele området, men det kunne hun naturligvis bare glemme. Dessuten kunne det ikke være så farlig, siden foreldrene hans sa at de hadde varslet kommunen, men uten at noe hadde skjedd. Tønnene lå som før.

Trym lente seg mot veggen mens han tenkte. Denne dagen hadde jammen budt på mye rart, faktisk så rare ting at han ikke ville fortelle det til noen, ikke engang Herman. Han ville sikkert ikke tro ham uansett. Hadde han virkelig hørt den rare stemmen i skogen, og hva var det han hadde sett? Glimtene av noe … noe hvitt?

Igjen kjente han nakkehårene reise seg. Gåsehuden strittet på armene, enda så varmt det var. Kunne det være … et spøkelse!?

Han ristet det av seg. Spøkelser fantes ikke. Dessuten var det midt på lyse dagen. Alt sammen kom sikkert av at han var stresset, tenkte han. Dette kunne være siste gang han og Herman var sammen i Eikeslottet. Hermans storesøster hadde sagt at de kom til å glemme hytta og få andre interesser når de ble større, og i alle fall når de ble tenåringer og begynte på ungdomsskolen. Men det var nå tross alt et helt år til.

– Jeg synes det er dumt at du skal flytte, sa Herman fra etasjen under.

Trym satte seg på gulvet, plukket opp et godtepapir og krøllet det sammen til en ball. Hva skulle han svare? Den ubehagelige klumpen i halsen vokste igjen. Hele klassen hadde sagt ha det til ham siste skoledag før sommerferien. Det boblet i magen når han tenkte på det.

– Du var jo med til mormor en gang, husker du? sa Trym og glodde inn i den skjeve plankeveggen.

– Ja. Hun var grei, og så lagde hun så god mat.

– Mamma sier at du kan få ditt eget rom, hvis … når du kommer på besøk.

Herman svarte ikke.

Trym hørte at Herman romsterte litt der nede, og nå tittet han opp gjennom åpningen til andre etasje. – Skal vi ta crossløypa?

Klumpen i halsen forsvant. – OK! Førstemann, men da skal vi ta hele runden!

Guttene klatret ned samtidig. Taustigen bar dem med nød og neppe. Fornøyd kastet de seg på syklene og spant forbi de gamle, rustne tønnene og inn i den døde delen av skogen.

